Demat dit.    Gortoz pell, gortoz gwell ! D'an 19 a viz Genver am boa postet ur pennad war ar forom-mañ, "Mandrake 7.0 e brezhoneg" e dalbenn, lec'h ma lavaren en un notenn e c'halle bezañ savet un droigigezh vrezhonek eus Gnome, e kenkas e vije  implijerien a-walc'h evitañ. Respont ebet... betek daou zevezh 'zo !    Evit respont d'az koulenn, ur bochad brezhonegerien a zo hag a ra gant Linux. Tro am eus bet da flapañ dre bostel gant un 20 bennak.    Me an hini eo en deus sammet ar garg a genurzhier evit treiñ KDE (dont a rae an intrudu eus hor c'hasour Kervarker muiañ-karet). Da heul, tud Mandrake o deus goulennet ouzhin kemer e karg troidigezh vrehonek o fakadoù (a zo hanter c'hraet hepken). Kemeret em eus perzh, e kenlabour  gant Ofis ar Brezhoneg, e troidigezh lec'hienn euroseek.net, en hini ar merdeer Opera (a zo war ar stern c'hoazh) ; roet 'm eus ma skoazell ivez evit treiñ daou levr MicroApplication deuet er-maez bloaz 'zo.    Tro am eus bet da bleustriñ gant ar gudenn treiñ meziantoù e brezhoneg enta. Daoust da se dav eo din ansav eo pell da vezañ diluziet kudenn ar geriaouiñ war dachenn ar stlenneg. Da gentañ peogwir ez eus anv dre ret a c'herioù nevez ; da eil dre ma ne oa meziant ebet bet skignet (din da  c'houzout) betek bloaz 'zo ; ha da drede dre faot ar spered chapel a gendalc'h da ren etre govellerien c'herioù.    Klasket hon eus neuze kemer diwar ar geriadurioù bet embannet (hini Diwan hag hini Preder) ar gerioù o deus seblantet deomp dereat, ha klokaet hon eus gwellañ ma c'hellemp. Gallout a reer kaout un alberz(diglok) eus hol labour e http://perso.club-internet.fr/jdrapier/geriaoueg.html    Met ezhomm a zo c'hoazh eskemm, tabutal ha burutellat diwar meur a c'her, setu perak e oan e  soñj digeriñ ur forom gouestlet d'ar stlenneg e brezhoneg, peadra da eskemm e brezhoneg war an danvez-se, da zastume gerioù en implij el lec'h-mañ-lec'h. Petra a sonjit-hu eus ar mennozh-se ?    Evit a sell KDE ha Gnome, heñvel-tre e rank bezañ doare an droiennoù da dreiñ evit pep hini, setu ma 'z out mennet da dreiñ Gnome e vije koulz deomp bezañ e darempred (war brientiñ troidigezh KDE-2.0 a-benn miz gwengolo emaon).    Jañ-Mai